Neuvoston 18 päivänä maaliskuuta 2003 Euroopan yhteisön perustamissopimuksen 251 artiklassa tarkoitettua menettelyä noudattaen vahvistama yhteinen kanta (EY) N:o 29/2003 Euroopan parlamentin ja neuvoston asetuksen antamiseksi yhtenäisen eurooppalaisen ilmatilan toteuttamisen puitteista (puiteasetus) (ETA:n kannalta merkityksellinen teksti)



Virallinen lehti nro C 129 E , 03/06/2003 s. 0001 - 0010



Neuvoston 18 päivänä maaliskuuta 2003 vahvistama yhteinen kanta (EY) N:o 29/2003 Euroopan parlamentin ja neuvoston asetuksen N:o .../2003/EY antamiseksi yhtenäisen eurooppalaisen ilmatilan toteuttamisen puitteista (puiteasetus) (2003/C 129 E/01) (ETA:n kannalta merkityksellinen teksti) EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan yhteisön perustamissopimuksen ja erityisesti sen 80 artiklan 2 kohdan, ottavat huomioon komission ehdotuksen(1), ottavat huomioon Euroopan talous- ja sosiaalikomitean lausunnon(2), ottavat huomioon alueiden komitean lausunnon(3), noudattavat perustamissopimuksen 251 artiklassa määrättyä menettelyä(4), sekä katsovat seuraavaa: (1) Yhteisen liikennepolitiikan toteuttaminen edellyttää toimintakykyistä ilmaliikennejärjestelmää, joka mahdollistaa lentoliikennepalvelujen varman ja säännöllisen toiminnan ja helpottaa tällä tavoin tavaroiden, henkilöiden ja palvelujen vapaata liikkuvuutta. (2) Eurooppa-neuvosto pyysi 23 ja 24 päivänä maaliskuuta 2000 Lissabonissa pitämässään ylimääräisessä istunnossaan komissiota tekemään ehdotuksia ilmatilan hallinnasta, ilmaliikenteen valvonnasta ja ilmaliikennevirtojen säätelystä komission perustaman yhtenäisen eurooppalaisen ilmatilan korkean tason asiantuntijaryhmän työn perusteella. Tämä etupäässä jäsenvaltioiden lennonvarmistuksesta vastaavista siviili- ja sotilasviranomaisista koostuva ryhmä antoi kertomuksensa marraskuussa 2000. (3) Ilmaliikennejärjestelmän asianmukainen toiminta edellyttää lennonvarmistuspalveluja, jotka mahdollistavat Euroopan ilmatilan parhaan mahdollisen käytön sekä ilmaliikenteen yhdenmukaisen ja korkean turvallisuustason lennonvarmistuspalvelujen yleistä etua tarkoittavan tehtävän mukaisesti, julkisen palvelun velvoite mukaan lukien. (4) Yhtenäistä eurooppalaista ilmatilaa koskevan aloitteen kehittämisessä olisi noudatettava yhteisön ja sen jäsenvaltioiden Eurocontrolin jäsenyydestä johtuvia velvollisuuksia ja kansainvälisen siviili-ilmailun vuoden 1944 Chicagon yleissopimuksessa vahvistettuja periaatteita. (5) Sotilaallisten operaatioiden ja sotilaskoulutuksen sisältöön, laajuuteen tai niiden toteuttamiseen liittyvät päätökset eivät kuulu yhteisön toimivaltaan. (6) Ilmatila on rajallinen voimavara, jonka optimaalinen ja tehokas käyttö on mahdollista vain, jos kaikkien käyttäjien tarpeet otetaan huomioon. Jäsenvaltioiden olisi tehostettava siviili- ja sotilasalan yhteistyötä, ja jos ja siinä määrin kuin kaikki asianomaiset jäsenvaltiot pitävät sitä tarpeellisena, helpotettava asevoimiensa välistä yhteistyötä kaikissa ilmaliikenteen hallintaan liittyvissä asioissa. (7) Kaikista näistä syistä ja jotta yhtenäinen eurooppalainen ilmatila ulottuisi useampien Euroopan valtioiden alueelle, yhteisön olisi, samalla kun otetaan huomioon Eurocontrolissa tapahtuva kehitys, vahvistettava yhteiset tavoitteet ja toimintaohjelma yhteisön, sen jäsenvaltioiden ja erilaisten taloudellisten toimijoiden työlle, jonka avulla voidaan toteuttaa entistä yhtenäisempi toiminnallinen ilmatila, yhteinen eurooppalainen ilmatila. (8) Kun jäsenvaltiot toteuttavat toimia yhteisön vaatimusten noudattamisen varmistamiseksi, olisi vaatimustenmukaisuutta koskevia tarkistuksia tekevien viranomaisten oltava riittävän riippumattomia lennonvarmistuspalvelujen tarjoajista. (9) Ilmaliikennepalvelut ovat luonteeltaan viranomaistoimintaa, mikä edellyttää toiminnallista tai rakenteellista eriyttämistä, ja ne on järjestetty jäsenvaltioissa hyvin erilaisin oikeudellisin muodoin. (10) Jos ilmaliikennepalvelujen tarjoajilta vaaditaan riippumatonta tilintarkastusta, tällaisena pidetään sellaisten jäsenvaltioiden tilintarkastusviranomaisten suorittamia tarkastuksia, joissa nämä palvelut toteutetaan julkishallinnon toimesta, tai edellä mainittujen tilintarkastusviranomaisten valvonnassa toimivan julkisen laitoksen suorittamia tarkastuksia riippumatta siitä, julkistetaanko tilintarkastuskertomukset. (11) Yhtenäisen eurooppalaisen ilmatilan toteuttaminen on toivottavaa ulottaa myös eurooppalaisiin kolmansiin maihin joko siten, että yhteisö osallistuu Eurocontrolin työskentelyyn sen jäseneksi liityttyään, tai sopimuksin, jotka yhteisö tekee mainittujen maiden kanssa. (12) Yhteisön liittyminen Eurocontrolin jäseneksi on tärkeä osa yleiseurooppalaisen ilmatilan toteuttamista. (13) Perustettaessa yhtenäistä eurooppalaista ilmatilaa yhteisön olisi tarpeen mukaan kehitettävä mahdollisimman tiivistä yhteistyötä Eurocontrolin kanssa, jotta varmistetaan sääntelyn yhteisvaikutus ja lähestymistapojen johdonmukaisuus ja jotta vältetään näiden kahden tahon työskentelyn päällekkäisyys. (14) Korkean tason asiantuntijaryhmän päätelmien mukaisesti Eurocontrol on elin, jolla on tarvittava asiantuntemus yhteisön tukemiseksi sen sääntelytehtävässä. Näin ollen täytäntöönpanosäännöt olisi Eurocontrolin toimivaltaan kuuluvien asioiden osalta määriteltävä tälle järjestölle annettujen valtuutusten pohjalta sekä ottaen huomioon komission ja Eurocontrolin yhteistyön puitteisiin sisällytettävät edellytykset. (15) Yhtenäisen eurooppalaisen ilmatilan toteuttamiseen tarvittavien toimenpiteiden valmistelu edellyttää taloudellisten ja sosiaalisten sidosryhmien kuulemista. (16) Komission olisi tiedotettava työmarkkinaosapuolille asianmukaisella tavalla kaikista sellaisista toimenpiteistä, joilla on huomattavia vaikutuksia työmarkkinoihin, ja kuultava niitä näistä toimenpiteistä. Niin ikään Euroopan tason työmarkkinaosapuolten vuoropuhelua edistävien alakohtaisten neuvottelukomiteoiden perustamisesta 20 päivänä toukokuuta 1998 tehdyllä komission päätöksellä 1998/500/EY(5) perustettua työmarkkinaosapuolten vuoropuhelua edistävää neuvottelukomiteaa olisi kuultava. (17) Koko lennonvarmistusjärjestelmän tehokkuutta Euroopan tasolla olisi arvioitava säännöllisesti, turvallisuuden korkean tason säilyttämisen asianmukaisesti huomioon ottaen. Samalla on tarkistettava toteutettujen toimenpiteiden tehokkuus ja ehdotettava lisätoimenpiteitä. (18) Tämän asetuksen soveltamiseksi toteutettujen toimenpiteiden vaikutuksia olisi arvioitava komission säännöllisesti esittämien kertomusten perusteella. (19) Tämä asetus ei vaikuta jäsenvaltioiden toimivaltaan toteuttaa niiden puolustusvoimien organisointiin liittyviä toimenpiteitä. Tämän toimivallan mukaisesti jäsenvaltiot voivat toteuttaa toimenpiteitä varmistaakseen, että niiden puolustusvoimilla on käytettävissään riittävä ilmatila asianmukaisiin koulutus- ja harjoitustarkoituksiin. Olisi säädettävä suojalauseke tämän toimivallan käytön sallimiseksi. (20) Espanjan kuningaskunta ja Yhdistynyt kuningaskunta ovat Lontoossa 2 päivänä joulukuuta 1987 sopineet näiden kahden maan ulkoministereiden yhteisellä julkilausumalla Gibraltarin lentoaseman käyttöä koskevista tiiviimmän yhteistyön järjestelyistä, ja näitä järjestelyjä ei ole vielä otettu käyttöön. (21) Koska asetuksen tavoitetta, joka on yhtenäisen eurooppalaisen ilmatilan toteuttaminen, ei voida riittävällä tavalla saavuttaa jäsenvaltioiden toimin, vaan se voidaan toiminnan ylikansallisen luonteen vuoksi toteuttaa paremmin yhteisön tasolla, samalla kun täytäntöönpanomenettelyissä varmistetaan erityisten paikallisten olosuhteiden huomioon ottaminen, yhteisö voi toteuttaa toimenpiteitä perustamissopimuksen 5 artiklassa vahvistetun toissijaisuusperiaatteen mukaisesti. Mainitussa artiklassa vahvistetun suhteellisuusperiaatteen mukaisesti tässä asetuksessa ei ylitetä sitä, mikä on tämän tavoitteen saavuttamiseksi tarpeen. (22) Tämän asetuksen täytäntöönpanemiseksi tarvittavista toimenpiteistä olisi päätettävä menettelystä komissiolle siirrettyä täytäntöönpanovaltaa käytettäessä 28 päivänä kesäkuuta 1999 tehdyn neuvoston päätöksen 1999/468/EY(6) mukaisesti, OVAT ANTANEET TÄMÄN ASETUKSEN: 1 artikla Tarkoitus ja soveltamisala 1. Yhtenäistä eurooppalaista ilmatilaa koskevan aloitteen tarkoituksena on parantaa yleisen ilmaliikenteen nykyisiä turvallisuusstandardeja ja yleistä tehokkuutta Euroopassa, optimoida kapasiteetin käyttö, joka täyttää näin kaikkien ilmatilan käyttäjien vaatimukset sekä vähentää mahdollisimman paljon myöhästymisiä. Tämän tavoitteen saavuttamiseksi tämän asetuksen tarkoituksena on luoda yhtenäistetyt sääntelypuitteet eurooppalaisen ilmatilan luomiseksi 31 päivään joulukuuta 2004 mennessä. 2. Tämän asetuksen ja 3 artiklan mukaisesti vahvistettavien toimenpiteiden soveltaminen ei vaikuta jäsenvaltioiden omaa ilmatilaa koskevaan suvereniteettiin eikä 12 artiklassa esitettyihin jäsenvaltioiden tarpeisiin, jotka liittyvät yleiseen järjestykseen, yleiseen turvallisuuteen ja puolustuskysymyksiin. Tämä asetus ja yllä mainitut toimenpiteet eivät koske sotilasoperaatioita tai -koulutusta. 3. Tämän asetuksen ja 3 artiklan mukaisesti vahvistettavien toimenpiteiden soveltaminen ei vaikuta kansainvälisen siviili-ilmailun vuoden 1944 Chicagon yleissopimuksesta johtuviin jäsenvaltioiden oikeuksiin ja velvoitteisiin. 4. Tämän asetuksen ja 3 artiklan mukaisesti vahvistettavien toimenpiteiden soveltaminen Gibraltarin lentoasemaan ei vaikuta Espanjan kuningaskunnan ja Yhdistyneen kuningaskunnan oikeudelliseen asemaan sen alueen suvereniteettia koskevassa riita-asiassa, jolla lentoasema sijaitsee. 5. Tätä asetusta ja 3 artiklan mukaisesti vahvistettavia toimenpiteitä ei sovelleta Gibraltarin lentoasemaan ennen kuin Espanjan kuningaskunnan ja Yhdistyneen kuningaskunnan ulkoministerien yhteisessä julkilausumassa 2 päivänä joulukuuta 1987 sovitut järjestelyt on otettu käyttöön. Espanjan ja Yhdistyneen kuningaskunnan hallitukset ilmoittavat neuvostolle päivän, jona tämä käyttöönotto tapahtuu. 2 artikla Määritelmät Tässä asetuksessa ja 3 artiklan mukaisesti vahvistettavien toimenpiteiden yhteydessä tarkoitetaan: 1. "lennonjohtopalveluilla" palveluja, joita tarjotaan: a) ilma-alusten - välisten törmäysten välttämiseksi, - esteisiin törmäämisen välttämiseksi lentopaikan liikennealueella; ja b) ilmaliikennevirtojen sujuvuuden edistämiseksi ja ylläpitämiseksi; 2. "lähilennonjohtopalveluilla" lähiliikenteelle tarjottavia lennonjohtopalveluja; 3. "ilmailutiedotuspalveluilla" tarkoitetaan määritellylle alueelle sijoittautuneita palveluja, jotka vastaavat lennonvarmistuksen turvallisuuden, säännöllisyyden ja tehokkuuden mahdollistavien ilmailutietojen tarjoamisesta; 4. "lennonvarmistuspalveluilla" ilmaliikennepalveluja, viestintä-, suunnistus- ja valvontapalveluja, lennonvarmistukseen tarkoitettuja sääpalveluja sekä ilmailutiedotuspalveluja; 5. "lennonvarmistuspalvelujen tarjoajalla" julkista tai yksityistä organisaatiota, joka tarjoaa yleisen ilmaliikenteen lennonvarmistuspalveluja; 6. "ilmatilan lohkolla" ulottuvuudeltaan paikallisesti ja ajallisesti määriteltyä ilmatilaa, jossa tarjotaan lennonvarmistuspalveluja; 7. "ilmatilan hallinnalla" suunnittelutoimintoa, jonka päätavoite on hyödyntää käytettävissä olevaa ilmatilaa mahdollisimman tehokkaasti jakamalla aikoja dynaamisesti ja erottelemalla joissakin tapauksissa eri ilmatilan käyttäjäluokille osoitettava ilmatila lyhytaikaisten tarpeiden perusteella; 8. "ilmatilan käyttäjillä" ilma-aluksia, joita käytetään yleisessä ilmaliikenteessä; 9. "ilmaliikennevirtojen säätelyllä" toimintoa, joka on perustettu edistämään ilmaliikennevirtojen turvallisuutta, täsmällisyyttä ja sujuvuutta varmistamalla, että lennonjohtokapasiteettia käytetään mahdollisimman tehokkaasti ja että liikenteen määrä on sopusoinnussa asianomaisten ilmaliikennepalvelujen tarjoajien ilmoittamien kapasiteettien kanssa; 10. "ilmaliikenteen hallinnalla" ilmassa tai maassa suoritettavien toimintojen (ilmaliikennepalvelun, ilmatilan hallinnan ja lentoliikennevirtojen säätelyn) yhdistelmää, joka on ilma-aluksen turvallisen ja tehokkaan liikkumisen edellytys toiminnan kaikissa vaiheissa; 11. "ilmaliikennepalveluilla" lentotiedotuspalveluja, hälytyspalveluja, ilmaliikenteen neuvontapalveluja ja lennonjohtopalveluja (aluelennonjohto-, lähestymislennonjohto- ja lähilennonjohtopalvelut); 12. "aluelennonjohtopalveluilla" johdettujen lentojen lennonjohtopalveluja ilmatilan lohkoissa; 13. "lähestymislennonjohtopalveluilla" saapuville ja lähteville johdetuille lennoille tarjottavia lennonjohtopalveluja; 14. "palvelukokonaisuudella" kahta tai useampaa lennonvarmistuspalvelua; 15. "luvalla" jäsenvaltion kansallisen lainsäädännön mukaisessa muodossa myöntämää asiakirjaa, jolla vahvistetaan, että lennonvarmistuspalvelujen tarjoaja täyttää tietyn palvelun tarjoamisen edellytykset; 16. "viestintäpalveluilla" kiinteän tai liikkuvan verkon ilmailuviestintäpalveluja, jotka mahdollistavat maa-asemien välisen, ilma-aluksen ja maa-aseman välisen sekä ilma-alusten välisen viestinnän lennonjohtotarkoituksessa; 17. "eurooppalaisella ilmaliikenteen hallintaverkolla" eurooppalaisen ilmaliikenteen hallintaverkon yhteentoimivuudesta ... annetun Euroopan parlamentin ja neuvoston asetuksen (EY) N:o .../2003(7) (yhteentoimivuusasetus) liitteessä I lueteltujen järjestelmien kokonaisuutta, joka mahdollistaa lennonvarmistuspalveluiden tarjoamisen yhteisössä, mukaan lukien yhteisön ja kolmansien maiden väliset rajakohdat; 18. "toimintaratkaisulla" eurooppalaisen ilmaliikenteen hallintaverkon tai sen osan operatiivisen käytön perusteita; 19. "rakenneosilla" aineellisia hyödykkeitä, kuten laitteistoja, ja aineettomia hyödykkeitä, kuten ohjelmistoja, joista eurooppalaisen ilmaliikenteen hallintaverkon yhteentoimivuus riippuu; 20. "Eurocontrol" on lennonvarmistusalan yhteistyöstä 13 päivänä joulukuuta 1960 tehdyllä kansainvälisellä yleissopimuksella(8) perustettu Euroopan lennonvarmistusjärjestö; 21. "Eurocontrolin periaatteilla, joita sovelletaan kustannusperustan laatimiseen lentoreittimaksuille ja yksikkömaksujen laskemiseen", Eurocontrolin julkaisemassa 1 päivänä elokuuta 1999 päivätyssä asiakirjassa nro 99.60.01/01 esitettyjä periaatteita; 22. "ilmatilan joustavalla käytöllä" Euroopan siviili-ilmailukonferenssin alueella sovellettavaa ilmatilan hallintaratkaisua, joka määritellään Eurocontrolin julkaiseman oppaan "Airspace Management Handbook for the Application of the Concept of the Flexible Use of Airspace" 5 päivältä helmikuuta 1996 olevassa ensimmäisessä laitoksessa; 23. "lentotiedotusalueella" ulottuvuudeltaan määriteltyä ilmatilaa, jossa tarjotaan lentotiedotuspalveluja ja hälytyspalveluja; 24. "lentopinnalla" ilmakehän vakiopainepintaa, joka on määritelty ilmanpainearvon 1013,2 hehtopascalia suhteen ja eroteltu muista tällaisista pinnoista tietyin paine-eroin; 25. "toiminnallisella ilmatilan lohkolla" operatiivisiin vaatimuksiin perustuvaa ilmatilan lohkoa, jonka toteutuksessa otetaan huomioon tarve varmistaa ilmatilan yhtenäisempi hallinta olemassa olevista rajoista riippumatta; 26. "yleisellä ilmaliikenteellä" siviili-ilma-alusten ja valtion ilma-alusten (kuten sotilas-, tulli- ja poliisikäytössä olevien ilma-alusten) toimintaa, kun kyseinen toiminta toteutetaan ICAOn menettelyjen mukaisesti; 27. "ICAOlla" kansainvälisen siviili-ilmailun vuoden 1944 Chicagon yleissopimuksella perustettua Kansainvälistä siviili-ilmailujärjestöä; 28. "yhteentoimivuudella" eurooppalaisen ilmaliikenteen hallintaverkon järjestelmiltä ja rakenneosilta sekä sen toiminnassa tarvittavilta menetelmiltä vaadittavaa toiminnallisten, teknisten ja operatiivisten ominaisuuksien kokonaisuutta, joka mahdollistaa sen turvallisen, saumattoman ja tehokkaan toiminnan. Yhteentoimivuuteen päästään saattamalla järjestelmät ja rakenneosat olennaisten vaatimusten mukaisiksi; 29. "sääpalveluilla" niitä järjestelyjä ja palveluja, joilla ilmailulle toimitetaan sääennusteita, -katsauksia ja -havaintoja sekä muita valtion ilmailua varten tuottamia säätietoja; 30. "suunnistuspalveluilla" järjestelyjä ja palveluja, jotka tarjoavat ilma-alukselle paikantamis- ja ajoitustietoja; 31. "operatiivisilla tiedoilla" lennonvarmistuspalvelujen tarjoajien, ilmatilan käyttäjien, lentoasematoiminnan harjoittajien ja muiden asiaankuuluvien toimijoiden operatiivisten päätösten tekemiseen tarvitsemia tietoja kaikista lennon vaiheista; 32. "menettelyllä", sellaisena kuin sitä käytetään yhteentoimivuusasetuksen (EY) N:o .../2003 yhteydessä, järjestelmien joko tekniseen tai toiminnalliseen käyttöön tarkoitettua standardimenetelmää sellaisten hyväksyttyjen ja vahvistettujen toimintaratkaisujen yhteydessä, jotka edellyttävät yhdenmukaista täytäntöönpanoa kaikkialla eurooppalaisen ilmaliikenteen hallintaverkossa; 33. "käyttöönotolla" ensimmäistä operatiivista käyttöä järjestelmän alkuasennuksen tai parantamisen jälkeen; 34. "reittiverkolla" määritettyjen reittien muodostamaa verkkoa, jossa yleisen ilmaliikenteen virrat ohjataan lennonjohtopalvelujen tarjoamisen edellyttämällä tavalla; 35. "reitityksellä" valittua reittiä, jota ilma-aluksen on määrä noudattaa lentonsa aikana; 36. "saumattomalla toiminnalla" eurooppalaisen ilmaliikenteen hallintaverkon toimintaa siten, että se toimii käyttäjän näkökulmasta ikään kuin kyseessä olisi yksi ainoa kokonaisuus; 37. "sektorilla" ilmatilan osaa, joka on saatu jakamalla lennonjohtotehtävien kokonaisuus hallittavan kokoisiin osiin; 38. "valvontapalveluilla" järjestelyjä ja palveluja, joita käytetään kunkin ilma-aluksen aseman määrittämiseen turvallisen porrastuksen mahdollistamiseksi; 39. "järjestelmällä" ilmassa ja maassa toimivia rakenneosien yhdistelmiä sekä avaruudessa toimivia laitteistoja, jotka tukevat lennonvarmistuspalvelua kaikissa lennon vaiheissa; 40. "parantamisella" muutostöitä, joilla muutetaan järjestelmän toiminnallisia ominaisuuksia. 3 artikla Yhteisön toiminnan kohdealat 1. Tässä asetuksessa luodaan yhtenäisen eurooppalaisen ilmatilan perustamiseksi yhdenmukaistetut säännöspuitteet yhdessä seuraavien säädösten: a) Euroopan parlamentin ja neuvoston asetus (EY) N:o .../2003(9) yhtenäisen eurooppalaisen ilmatilan organisoinnista ja käytöstä (ilmatila-asetus); b) Euroopan parlamentin ja neuvoston asetus (EY) N:o .../2003(10) lennonvarmistuspalvelujen tarjoamisesta yhtenäisessä eurooppalaisessa ilmatilassa (palveluntarjonta-asetus); ja c) yhteentoimivuusasetus, ja niiden täytäntöönpanosääntöjen kanssa, jotka komissio vahvistaa tämän asetuksen ja edellä tarkoitettujen toimenpiteiden pohjalta. 2. Edellä 1 kohdassa tarkoitettuja toimenpiteitä sovelletaan, jollei tämän asetuksen säännöksistä muuta johdu. 4 artikla Kansalliset valvontaviranomaiset 1. Jäsenvaltioiden on nimettävä tai perustettava elin tai elimiä kansalliseksi valvontaviranomaisekseen huolehtimaan tässä asetuksessa ja 3 artiklassa tarkoitetuissa toimenpiteissä kyseiselle viranomaiselle annetuista tehtävistä. 2. Kansallisten valvontaviranomaisten on oltava riippumattomia lennonvarmistuspalvelujen tarjoajista. Riippumattomuus saavutetaan erottamalla kansalliset valvontaviranomaiset ja tällaisten palvelujen tarjoajat asianmukaisesti toisistaan ainakin toiminnallisella tasolla. Jäsenvaltioiden on taattava, että kansalliset valvontaviranomaiset käyttävät toimivaltuuksiaan puolueettomasti ja avoimesti. 3. Jäsenvaltioiden on ilmoitettava komissiolle kansallisten valvontaviranomaisten nimet ja osoitteet ja niiden muutokset sekä toimenpiteet, jotka on toteutettu 2 kohdan noudattamiseksi. 5 artikla Komiteamenettely 1. Komissiota avustaa komitea, jäljempänä "yhtenäisen ilmatilan komitea", joka muodostuu kahdesta kunkin jäsenvaltion edustajasta ja jonka puheenjohtajana on komission edustaja. 2. Jos tähän kohtaan viitataan, sovelletaan päätöksen 1999/468/EY 3 ja 7 artiklassa säädettyä menettelyä ottaen huomioon mainitun päätöksen 8 artiklan säännökset. 3. Jos tähän kohtaan viitataan, sovelletaan päätöksen 1999/468/EY 5 ja 7 artiklassa säädettyä menettelyä ottaen huomioon mainitun päätöksen 8 artiklan säännökset. Päätöksen 1999/468/EY 5 artiklan 6 kohdassa tarkoitettu määräaika vahvistetaan yhdeksi kuukaudeksi. 4. Yhtenäisen ilmatilan komitea vahvistaa työjärjestyksensä. 6 artikla Suhteet kolmansiin Euroopan maihin Yhteisö pyrkii ulottamaan tämän asetuksen ja 3 artiklan mukaisesti vahvistettavat toimenpiteet koskemaan kolmansia Euroopan maita, joko kyseisten maiden kanssa tehtävien sopimusten tai Eurocontrolin puitteissa. 7 artikla Täytäntöönpanosäännöt 1. Komissio antaa 3 artiklan mukaisten ja Eurocontrolin toimivaltaan kuuluvien täytäntöönpanosääntöjen kehittämistä varten Eurocontrolille valtuutukset, joissa määritellään suoritettavat tehtävät ja niiden aikataulu. Komissio toimii 5 artiklan 2 kohdassa tarkoitettua menettelyä noudattaen. 2. Edellä 1 kohdan mukaisesti suoritetun työn perusteella päätetään tästä työstä saatujen tulosten soveltamisesta yhteisössä sekä tulosten täytäntöönpanon määräajasta 5 artiklan 3 kohdassa tarkoitettua menettelyä noudattaen. Nämä päätökset julkaistaan Euroopan unionin virallisessa lehdessä. 3. Sen estämättä, mitä 2 kohdassa säädetään, komissio voi 5 artiklan 3 kohdassa tarkoitettua menettelyä noudattaen päättää vaihtoehtoisista toimenpiteistä valtuutuksen tavoitteiden saavuttamiseksi, jos Eurocontrol ei voi hyväksyä sille 1 kohdan nojalla annettua valtuutusta tai jos komissio yhtenäisen ilmatilan komiteaa kuultuaan katsoo, a) ettei valtuutuksen perusteella tehtävä työ etene tyydyttävästi asetettu määräaika huomioon ottaen, tai b) etteivät suoritetun työn tulokset ole asianmukaiset. 4. Niiden 3 artiklan mukaisten täytäntöönpanosääntöjen, jotka eivät kuulu Eurocontrolin toimivaltaan, kehittämiseksi komissio toimii 5 artiklan 3 kohdassa tarkoitettua menettelyä noudattaen. 8 artikla Sidosryhmien kuuleminen Jäsenvaltiot, jotka toimivat kansallisen lainsäädäntönsä mukaisesti, ja komissio perustavat kuulemismenettelyt sen varmistamiseksi, että sidosryhmät osallistuvat asianmukaisesti yhtenäisen eurooppalaisen ilmatilan toteuttamiseen. Tällaisia sidosryhmiä voivat olla: - lennonvarmistuspalvelujen tarjoajat; - ilmatilan käyttäjät; - lentoasemat; - laitteiden ja järjestelmien valmistajat; ja - henkilökuntaa edustavat ammatilliset järjestöt. Sidosryhmiä on kuultava erityisesti uusien ratkaisujen ja tekniikoiden kehittämisestä ja käyttöönotosta Euroopan ilmaliikenteen hallintaverkossa. 9 artikla Laadun ja tehokkuuden tarkastelu 1. Komissio huolehtii lennonvarmistustoiminnan laadun ja tehokkuuden tarkastelusta ja arvioinnista käyttäen hyväkseen Eurocontrolin asiantuntemusta. 2. Edellä 1 kohdan soveltamista varten kerättyjen tietojen analysoinnin tarkoituksena on: a) tehdä mahdolliseksi lennonvarmistuspalvelujen tarjoamisen vertaileminen ja parantaminen, b) auttaa lennonvarmistuspalvelujen tarjoajia suoriutumaan tarvittavista palveluista, c) parantaa ilmatilan käyttäjien, lennonvarmistuspalvelujen tarjoajien ja lentoasemien välistä neuvottelumenettelyä, d) tehdä mahdolliseksi määrittää parhaat toimintatavat ja edistää niiden käyttöä. 3. Komissio vahvistaa 5 artiklan 3 kohdassa tarkoitettua menettelyä noudattaen toimenpiteet, jotka koskevat 2 kohdassa tarkoitettujen tietojen jakamista asianomaisille osapuolille, sanotun kuitenkaan rajoittamatta yleisön oikeutta tutustua komission asiakirjoihin, josta on säädetty Euroopan parlamentin, neuvoston ja komission asiakirjojen saamisesta yleisön tutustuttavaksi 30 päivänä toukokuuta 2001 annetussa Euroopan parlamentin ja neuvoston asetuksessa (EY) N:o 1049/2001(11). 10 artikla Valvonta, seuranta ja vaikutusten arviointimenetelmät 1. Seuranta, valvonta ja vaikutusten arviointimenetelmät perustuvat jäsenvaltioiden säännöllisesti antamiin kertomuksiin tämän asetuksen mukaisesti toteutetuista toimista. 2. Komissio arvioi tämän asetuksen sekä sen 3 artiklan mukaisesti vahvistettavien toimenpiteiden soveltamista säännöllisin väliajoin ja antaa siitä kertomuksen Euroopan parlamentille ja neuvostolle, ensimmäisen kerran ...(12) mennessä. Komissio voi tässä tarkoituksessa pyytää jäsenvaltioilta lisätietoja niiden kertomusten lisäksi, jotka ne antavat 1 kohdan mukaisesti. 3. Komissio pyytää yhtenäisen ilmatilan komitealta lausunnon 2 kohdassa tarkoitettujen kertomusten laatimista varten. 4. Kertomuksiin on sisällyttävä arvio tämän asetuksen soveltamiseksi toteutetuilla toimilla saavutetuista tuloksista toiminnan eri kohdealoilla alkuperäisiin tavoitteisiin ja tuleviin tarpeisiin nähden. 11 artikla Suojalauseke Tämä asetus ei estä jäsenvaltiota soveltamasta toimenpiteitä, jotka ovat tarpeen keskeisten turvallisuus- tai puolustusetujen suojaamiseksi. Tällaisia toimenpiteitä ovat erityisesti ne, jotka ovat välttämättömiä: - jäsenvaltion vastuulla olevan ilmatilan valvomiseksi ICAOn alueellisten lennonvarmistussopimusten mukaisesti, mukaan lukien kyky havaita, tunnistaa ja arvioida kaikki kyseistä ilmatilaa käyttävät ilma-alukset, lentojen turvallisuuden varmistamiseksi sekä turvallisuuteen ja puolustukseen tarvittavien toimenpiteiden toteuttamiseksi, - yleisen järjestyksen ylläpitämiseen vaikuttavissa vakavissa sisäisissä levottomuuksissa, - sodassa tai sodan uhan muodostavassa vakavassa kansainvälisessä jännitystilanteessa, - sellaisten kansainvälisten velvoitteiden täyttämiseksi, joihin jäsenvaltio on sitoutunut rauhan ja kansainvälisen turvallisuuden ylläpitämiseksi, - sotilaallisten operaatioiden ja sotilaallisen koulutuksen toteuttamiseksi, mukaan lukien tarvittavat harjoitusmahdollisuudet. 12 artikla Voimaantulo Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty ... Euroopan parlamentin puolesta Puhemies Neuvoston puolesta Puheenjohtaja (1) EYVL C 103 E, 30.4.2002, s. 1. (2) EYVL C 241, 7.10.2002, s. 24. (3) EYVL C 278, 14.11.2002, s. 3. (4) Euroopan parlamentin lausunto, annettu 3. syyskuuta 2002 (ei vielä julkaistu virallisessa lehdessä), neuvoston yhteinen kanta, vahvistettu 18. maaliskuuta 2003 ja Euroopan parlamentin päätös, tehty ... (ei vielä julkaistu virallisessa lehdessä). (5) EYVL L 225, 12.8.1998, s. 27. (6) EYVL L 184, 17.7.1999, s. 23. (7) Ks. tämän virallisen lehden numeron s. 26. (8) Yleissopimus sellaisena kuin se on muutettuna 12 päivänä helmikuuta 1981 tehdyllä pöytäkirjalla ja tarkistettuna 27 päivänä kesäkuuta 1997 tehdyllä pöytäkirjalla. (9) Ks. tämän virallisen lehden numeron s. 11. (10) Ks. tämän virallisen lehden numero s. 16. (11) EYVL L 145, 31.5.2002, s. 43. (12) 3 vuotta tämän asetuksen voimaantulopäivästä. NEUVOSTON PERUSTELUT(1) I JOHDANTO Yhteispäätösmenettelyn (EY:n perustamissopimuksen 251 artikla) mukaisesti neuvosto pääsi 5.12.2002 poliittiseen yhteisymmärrykseen neljän asetusehdotuksen muodostamasta säädöspaketista, jonka tarkoituksena on toteuttaa yhtenäinen eurooppalainen ilmatila. Kantansa muodostaessaan neuvosto otti huomioon Euroopan parlamentin ensimmäisessä käsittelyssä 3.9.2002 antaman lausunnon sekä alueiden komitean ja talous- ja sosiaalikomitean lausunnot. Yhtenäistä eurooppalaista ilmatilaa koskevan aloitteen tarkoituksena on parantaa yleisen ilmaliikenteen nykyisiä turvallisuusvaatimuksia ja sen yleistä tehokkuutta Euroopassa, optimoida kapasiteetin käyttö kaikkien ilmatilan käyttäjien vaatimusten täyttämiseksi ja vähentää mahdollisimman paljon myöhästymisiä. Tämän tavoitteen saavuttamiseksi näiden neljän asetuksen tarkoituksena on 1) parantaa ja lisätä turvallisuutta 2) tukea yhtenäisemmän toiminnallisen ilmatilan käsitettä yhteisen liikennepolitiikan puitteissa 3) johtaa tehokkaampiin ja yhtenäisempiin lennonvarmistuspalveluihin ja 4) tehostaa ilmaliikenteen hallintaverkon yleistä toimivuutta. II YHTEISEN KANNAN TARKASTELU 1. Yleistä Neuvosto teki useita muutoksia komission ehdotusten muotoon ja sisältöön. Muodon osalta neuvosto pyrki yksinkertaisempaan, selkeämpään ja yleisesti ymmärrettävämpään tekstiin. Neuvosto järjesteli monia osia uudelleen johdonmukaisuuden lisäämiseksi ja poisti useita säännöksiä päällekkäisyyksien välttämiseksi. Sisältöön neuvosto teki joitakin muutoksia ottaakseen huomioon jäsenvaltioiden erityispyynnöt. Muutoksia tehtiin myös jäsenvaltioiden sotilasviranomaisten pyyntöjen perusteella. Tärkeimmät muutokset on esitetty jäljempänä kunkin asetuksen kohdalla (ensin puiteasetus, sitten kolme erityisasetusta). 2. Yksittäisiä asetuksia koskevia erityisiä huomioita a) Euroopan parlamentin ja neuvoston asetus yhtenäisen eurooppalaisen ilmatilan toteuttamisen puitteista (puiteasetus) Neuvosto katsoi puiteasetuksen säännösten koskevan ilman muuta myös kolmea erityisasetusta ja päätti vahvistaa puiteasetuksen horisontaalisuutta siirtämällä siihen eritysasetuksille yhteisiä säännöksiä. Tässä tarkoituksessa neuvosto päätti siirtää puiteasetukseen kaikki kolmessa eritysasetuksessa olleet määritelmät, jotka se oli laatinut mahdollisimman tarkoin ICAOn määritelmien mukaisiksi. Neuvosto otti käyttöön myös kansallisia valvontaviranomaisia ja sidosryhmien kuulemista koskevat uudet horisontaaliset artiklat ja mukautti komiteamenettelyä koskevaa artiklaa siten, että se soveltuu kaikkiin yhtenäistä eurooppalaista ilmatilaa (SES) koskeviin asetuksiin. Artiklat, joissa oli yhteenveto erityisasetusten sisällöstä, poistettiin puiteasetuksen tekstin selkiyttämiseksi ja päällekkäisyyksien välttämiseksi. Neuvosto sopi, että 31.12.2004 otetaan viitteelliseksi ajankohdaksi eurooppalaisen ilmatilan toteuttamiseen tarvittavien yhtenäistettyjen sääntelypuitteiden perustamiselle. Neuvosto korosti, että SES-asetusten soveltaminen ei mitenkään rajoita jäsenvaltioiden suvereniteettia omaan ilmatilaansa, ja palautti mieliin parlamentin tarkistuksen mukaisesti, että nämä asetukset eivät vaikuta vuoden 1944 Chicagon yleissopimuksesta johtuviin oikeuksiin ja velvollisuuksiin. Sotilasasioiden osalta neuvosto korosti, että SES-asetukset eivät vaikuta yleistä järjestystä, yleistä turvallisuutta ja puolustusasioita koskeviin jäsenvaltioiden vaatimuksiin, ja totesi, että asetukset eivät koske sotilasoperaatioita ja -koulutusta. Neuvosto hioi myös suojalauseketta. Jäsenvaltiot antoivat lisäksi lausuman siviilien ja sotilaiden välisestä yhteistyöstä. Neuvosto päätti vahvistaa huomattavasti Eurocontrolin asemaa. Sitä varten neuvosto laati järjestelyjä Eurocontrolin saamiseksi myöhemmin mukaan täytäntöönpanomääräyksiä koskevaan työhön. Neuvosto on mielestään onnistunut laatimaan tasapuolisen tekstin, jonka avulla voidaan varmistaa asianmukainen toiminta kaikissa olosuhteissa. Parlamentin tarkistukset neuvosto pyrki sisällyttämään tekstiin mahdollisimman pitkälle. Erinäisissä kohdissa - myös erityisasetuksissa - se oli kuitenkin mahdotonta, koska kyseisiä tekstikohtia oli muutettu olennaisesti tai poistettu kokonaan. Näin ollen neuvosto pystyi hyväksymään (osittain) seuraavat muotoa tai sisältöä koskevat tarkistukset: 1, 2, 3, 5, 6, 7, 8, 9, 10, 13, 26, 28, 31 ja 33. b) Euroopan parlamentin ja neuvoston asetus yhtenäisen eurooppalaisen ilmatilan organisoinnista ja käytöstä (ilmatila-asetus) Neuvosto oli yhtä mieltä siitä, että tämän asetuksen soveltamisalan pitäisi kattaa jäsenvaltioiden vastuulla oleva ilmatila ICAOn eurooppalaisten ja afrikkalaisten alueiden mukaisesti. Neuvosto lisäsi, että jäsenvaltiot voisivat niin päätettyään soveltaa ilmatila-asetusta vastuullaan olevaan ilmatilaan ICAOn muilla alueilla. Neuvosto muutti sisällöllisesti yhtenäisen ylemmän eurooppalaisen lentotiedotusalueen (European Upper Flight Information Region, EUIR) perustamista koskevaa artiklaa ja tähdensi, että komission olisi toimitettava neuvostolle suositus yhteisön toimivallan piiriin kuuluvien asioiden osalta perustamissopimuksen 300 artiklan mukaisesti, jotta ICAOn voisi tunnustaa EUIR:n. Neuvosto korosti myös, että EUIR:n perustamisen ei pitäisi vaikuttaa jäsenvaltioiden velvollisuuksiin ICAOta kohtaan. Lisäksi neuvosto erotti EUIR:stä joitakin säännöksiä, kuten jakoa ylä- ja alailmatilaan koskevat säännökset. Toiminnallisten ilmatilan lohkojen perustamisesta neuvosto oli yhtä mieltä siitä, että yksittäisiä jäsenvaltioita ei voi velvoittaa noudattamaan tämän alan päätöksiä. Näin ollen se totesi, että toiminnallisia ilmatilan lohkoja olisi perustettava vain kaikkien niiden jäsenvaltioiden yhteisellä sopimuksella, joiden vastuulla on jokin lohkoon kuuluvan ilmatilan osa (tai yhden jäsenvaltion ilmoituksella, jos lohkoon kuuluva ilmatila on kokonaan sen vastuulla). Varmistaakseen toiminnallisen ilmatilan lohkon perustamista koskevan asianmukaisen koordinoinnin neuvosto kuitenkin täsmensi, että kyseisen jäsenvaltion tai kyseisten jäsenvaltioiden olisi toimittava vasta kuultuaan muita asianosaisia, komissio ja muut jäsenvaltiot mukaan lukien. Toiminnallisten ilmatilan lohkojen perustamista ja muuttamista koskevat yhteiset perusperiaatteet olisi määriteltävä täytäntöönpanosääntöjä koskevalla yleisellä menettelyllä, johon Eurocontrol osallistuisi. Neuvosto päätti poistaa säännöksen suorista reiteistä, jotta Eurocontrolin uusi lähestymistapa asiaan otettaisiin huomioon. Ilmatilan siviili- ja sotilaskäytön koordinoinnin osalta neuvosto painotti, että ICAOn kuvaamaa ja Eurocontrolin kehittämää ilmatilan joustavan käytön käsitettä on sovellettava yhtenäisesti. Neuvosto korosti myös, että kaikki tämän alan toiminta, täytäntönpanosäännöt mukaan lukien, olisi toteutettava yhteisen liikennepolitiikan yhteydessä. Neuvosto katsoi lopuksi, että olisi tarkoituksenmukaista tarkastella ensin edistystä tämän asetuksen soveltamisessa yläilmatilaan ennen kuin päätetään asetuksen soveltamisalan ulottamisesta koskemaan alailmatilaa. Parlamentin tarkistuksista neuvosto pystyi hyväksymään muodon tai sisällän osalta (osittain) tarkistukset 36, 37, 41, 47, 49, 52, 53, 54, 56, 60, 61, 63 ja 64. c) Euroopan parlamentin ja neuvoston asetus lennonvarmistuspalvelujen tarjoamisesta yhtenäisessä eurooppalaisessa ilmatilassa (palveluntarjonta-asetus) Parlamentin tarkistusten mukaisesti neuvosto tarkisti asetusta erityisesti turvallisuusnäkökohtien korostamiseksi. Neuvosto jätti etsintä- ja pelastuspalvelut tämän asetuksen soveltamisalan ulkopuolelle, koska ne eivät kuulu lennonvarmistuspalveluihin ja joissakin jäsenvaltiossa kuuluvat sotilasviranomaisille. Neuvosto täsmensi kansallisten valvontaviranomaisten tehtäviä lennonvarmistuspalvelujen tarjoajien osalta ja päätti yksinkertaistaa sääntöjä, jotka koskevat kyseisten viranomaisten tehtävien delegointia hyväksytyille järjestöille. Neuvosto poisti säännöksen lennonjohtajien luvista ja koulutuksesta, koska kyseinen säännös on selittävä eikä sellaisenaan sovi asetukseen. Palveluntarjonnan sääntöjen osalta neuvosto selvensi tekstiä laatimalla yleisiä vaatimuksia koskevan erillisen säännöksen ja korvaamalla lennonvarmistuspalvelujen tarjoajien auktorisointijärjestelmän näitä palveluntarjoajia koskevalla sertifiointijärjestelmällä. Neuvosto päätti jättää järjestelmän ulkopuolelle tapaukset, joissa lennonvarmistuspalvelujen tarjoaja tarjoaa kyseisiä palveluja pääasiassa muuhun kuin yleiseen lentoliikenteeseen. Ilmaliikennepalvelujen tarjoajien nimeämisestä neuvosto vahvisti, että jäsenvaltioilla on harkintavalta palveluntarjoajan valitsemisessa, ja sopi tämän oikeuden ulottamisesta koskemaan sääpalvelujen tarjoajien valintaa. Neuvosto noudatti parlamentin ehdotusta varmistaa maksujärjestelmän yhtenäisyys Eurocontrolin monenvälisellä reittimaksusopimuksella. Maksujen kustannusperusteiden määrittämisen osalta neuvosto poisti ulkoisia maksuja koskevat säännökset. Maksujärjestelmien kannustinmekanismeista neuvosto sopi, että päätös niiden mahdollisesta soveltamisesta jää pelkästään kunkin jäsenvaltion vastuulle. Parlamentin tarkistuksista neuvosto pystyi hyväksymään muodon tai sisällön osalta (osittain) tarkistukset 1, 2, 6, 7, 8, 9, 11, 15, 18, 19, 20, 21, 23, 25, 28, 29, 30, 32, 33, 34 ja 35. d) Euroopan parlamentin ja neuvoston asetus eurooppalaisen ilmaliikenteen hallintaverkon yhteentoimivuudesta (yhteentoimivuusasetus) Neuvosto ei tehnyt olennaisia muutoksia komission toimittamaan tekstiin. Se kuitenkin järjesteli tekstiä uudelleen huomattavasti sen ymmärrettävyyden parantamiseksi. Neuvosto lisäsi tekstiin siirtymäjärjestelyjä koskevia yksityiskohtaisempia säännöksiä suojatakseen investointeja, joita jäsenvaltiot ovat tehneet asetuksen voimaantuloa edeltävänä aikana. Kuten muissakin erityisasetuksissa, neuvosto piti sidosryhmien kuulemista horisontaalisena kysymyksenä, jota olisi käsiteltävä puiteasetuksessa. Asetuksen liitteet I ja II on tarkistanut sitä varten koottu asiantuntijaryhmä, joka viimeisteli asiaankuuluvat tekstit. Parlamentin tarkistuksista neuvosto pystyi hyväksymään muodon tai sisällön osalta (osittain) tarkistukset 65, 67, 68, 69, 70, 71, 72 ja 73. III YHTEENVETO Neuvosto katsoo, että sen yhtenäistä eurooppalaista ilmatilaa koskevasta säädöspaketista vahvistamat yhteiset kannat ovat asianmukaiset ja tasapuoliset. Euroopan parlamentin ensimmäisessä käsittelyssä tekemistä tarkistuksista neuvosto toteaa, että useimmat niistä ovat tavoitteeltaan ja hengeltään hyvin samankaltaisia kuin neuvoston yhteisen kannan vastaavat säännökset. Näin ollen neuvosto katsoo, että sen yhteisillä kannoilla päästään yleisesti ottaen siihen tavoitteeseen, johon näillä tarkistuksillakin pyrittiin. Lopuksi neuvosto haluaa korostaa, että sen siviilien ja sotilaiden välisestä yhteistyöstä saavuttama yhteisymmärrys, jonka kaikki jäsenvaltioiden asiaankuuluvat osapuolet voivat hyväksyä sen nykyisessä muodossa, on pitkän ja kovan työn tulos tässä erityisen herkässä asiassa. (1) Nämä perustelut koskevat yhtenäistä eurooppalaista ilmatilaa koskevista asetuksista vahvistettuja kaikkia neljää yhteistä kantaa.